Трагик кәмит

	- Бу арада нишләптер Илһам Шакировны җырлатмыйлар, әллә ялда микән?	 – Берәрсе чәнечкәндер... Артистлар арасында көнчелек була диләр бит...   – Усман Әлмиев бик үчлекле дип сөйләгән иде бер артист. Әй, яшен суккыры, шул Усман Әлмиев кенә харап иткәндер...   * * *   – Ишеттеңме, Илһам Шакировны Усман Әлмиев агулап үтергән ди...      – Кит аннан, әстәгыфирулла, әле үткән атнаны гына радиодан җырлаган иде бит...   * * *   – Илһам Әлмиевне Усман Шакиров үтергән ди...   – Кемне, кемне... Нәрсә сөйлисең син? Кем ул Усман Шакиров?   – Усман Шакиров артистмы, язучымы шунда.   – Андый язучы юк. Госман Бакиров дигән язучы бар!   – Менә-менә шул Госман Бакировны Илһам Әлмиев, Фатих Әмирхан Фатих Хөснине, юк-юк, Фатих Әмирхан Әгъзам Фәттахны кыйнаган. Әгъзам Фәттах Фатих Шәрәфиевне, Фатих Шәрәфиев Равил Шәрәфиевне, Равил Шәрәфиев Равил Фәйзуллинны судка бирергә йөри ди...   – Дөрестер дә, артист Шәрәфиев бик мут кеше икән, Равил Фәйзуллинның хатыны Мәрзия Фәйзуллина бик чибәр хатын, димәк, араларында бер-бер нәрсә чыккандыр! Уйлап йөри идем аны.   – Мин дә менә, уйлап-уйлап торам да, кара, гел профессияләре якын кешеләр бер-берләрен суялар йә исем-фамилияләре  бер булганы өчен агулыйлар.   – Карале, синең фамилияң дә минекенә охшаш, профессияләребез буенча икебез дә пенсиядәге гайбәтчеләр..   – Ә?! Әһә, син мине агуларга чамалыйсың! Менә хәзер... Менә хәзер синең үзеңне...   – Мин карап торыр дисең мәллә!   ...Бер-берсен буып үтерәләр.   1980 
	Ләчтит САТТАРОВ	
Шәһри Казан

	№   |  	


